I вось, нарэшце, надыходзіў апошні месяц года, які "зямлю грудзіць, хаты студзіць, год канчае, зіму пачынае". У беларускай і ўкраінскай мовах самі назвы сведчаць пра характар гэтага месяца: "снежань", грудень". Па ім, лічылі ў народзе, раўняліся вясна і лета. Будзе снежань сухі — і яны будуць сухія, а выдасца цёплы, дык і лета такое ж: "У снежні адкрытае вуха — летам горача і суха". Правяралі і ўрадлівасць наступнага лета: "У снежні мароз і снег вышай хаты — год будзе багаты". Разважалі: калі 1 снежня пагода — пагодная і ранняя будзе вясна; які дзень 2 снежня — такое надвор'е чакаецца ў сенакос; якое 3 снежня — такім яно будзе ў жніво.